钦定古今图书集成/理学汇编/学行典/第175卷 > 李初茂〈弟初蓁〉
## 钦定古今图书集成/理学汇编/学行典/第175卷 > 李初茂〈弟初蓁〉

按《山西通志》：“李初茂，字芬芳，弟初蓁，字漪芳，俱介休
县生员。笃志立学，言动不苟，每以圣贤自师。时家贫
人众，二人以身率之。公溥平恕，事事称情而出，好恶
无偏，即一新蔬，一鲜食，必欢然遍尊卑。闺门之内，肃
肃而敬，雝雝而和，蔼然为有道气象。寡母寝疾，二人
躬侍汤药饮馔，凡数年，色养备至，从不见有惰容。及”
没，哀恸柴瘠，祭奠尽礼。尝读书于邑之东，肆力古学，
博极群籍，究治己治人之道，体省察克复之功，悠然
自得焉。四方闻之，负笈日众，皆因材造就，勤迪罔倦。
间有以律历医卜请者，亦必详为开示，竭诚无隐。尝
语人曰：“人材不必尽在廊庙也，闾阎职业之中，尽有
淳良，何可弃也？”尤以主敬存诚，为下学入手之功，以
迪学者，是以及门率多砥行之士。初茂著《家训》，初蓁
为著《敕几篇》及《义利辨》，识者谓其皆入道之要也。初，
茂先卒，初蓁侨寓绵山之阴，砥德不渝。未几，亦启手
足全归焉。